RECICLAXE

O lixo converteuse na nosa sociedade nun terrible problema. As aglomeracións urbanas cada vez máis populosas producen toneladas e toneladas de lixo cos que xa ninguén sabe que facer.
Os terribles vertedoiros a celo aberto que nalgún momento tivémo-la desgracia de contemplar e ulir, xa non poden recibir nin unha soa descarga máis. O problema é tan apremante que en todo o mundo civilizado a opción da reciclaxe e unha obriga.
O primeiro paso para mitiga-lo conflicto do lixo principia por diminuílo. Non é esta tarefa doada. O estado debe presionar ás empresas para que produzan manufacturas sen exceso de embalaxe ou para que moitos destes sexan retornables. Nembargantes neste punto pouco ou nada podemos face-los cidadáns, senón apoiar estas iniciativas. A pesares delo neste artigo vamos a trata-las medidas que SI podemos tomar na nosa vida cotiá para alivia-lo problema do lixo que esnaquiza o noso medio ambiente.
Dependendo da cidade na que nos atopemos, o xeito de separa-lo lixo é diferente. Debemos estar moi atentos para segui-las directrices do concello. Xeralmente os residuos orgánicos almacénanse a parte do plástico, do papel e do vidro. Non podemos queixarnos das autoridades perante a súa falta de apoio ó medio ambiente, se nós mesmos non nos concienciamos e actuamos na medida das nosas posibilidades. Separa-lo lixo ás veces pode ser un estorbo. Ou non dispoñemos de tantos cubos ou ocúpanos demasiado na cociña. Así a todo estas pequenas incomodidades debemos asumilas con optimismo. É o noso graíño de area para mante-lo noso planeta vivo.
A propia Lei de Residuos obríganos a que antes de 1 de xaneiro do ano 2001, os municipios con poboación superior a 5.000 habitantes implanten sistemas de recollida selectiva dos residuos urbanos que posibiliten o seu reciclado.
Nese momento todos estaremos involucrados no plan.
Para que poda ser tratado o lixo e despois convertido noutros productos que de novo serán elaborados, a nosa participación é fundamental. Pero non só temos obriga de separa-los desperdicios que xeramos diariamente, ademais podemos tomar outras medidas igualmente beneficiosas.

| Acostumarnos a adquirir productos a granel ou con envases retornables.

| Consumir productos non tóxicos como, deterxentes sen fosfatos, pinturas sen chumbo, ambientadores naturais, etc.

| Nunca adquirir productos con exceso de embalaxe

| Ir á compra coa nosa propia bolsa ou carriño e procurar introducir nel o menor número de bolsas de plástico posibles.

Como vemos, cun pouco de atención á hora de mercar algo de coidado no momento de baixa-lo lixo, contribuiremos a que o noso planeta sexa un pouco máis habitable. Non custa tanto e os beneficios son ilimitados.